L 130/144
EL
Επίσημη Εφημερίδα της Ευρωπαϊκής Ένωσης
16.5.2023
Οι σχετικές κατ’ εξουσιοδότηση πράξεις για τη δωρεάν κατανομή δικαιωμάτων θα πρέπει να προσαρμοστούν αναλόγως για τους τομείς και υποτομείς που καλύπτονται από τον CBAM.
Η δωρεάν κατανομή δικαιωμάτων που δεν θα παρέχεται πλέον στους τομείς CBAM με βάση αυτόν τον υπολογισμό («ζήτηση CBAM») θα προστεθεί στο Ταμείο Καινοτομίας, για υποστήριξη της καινοτομίας στις τεχνολογίες χαμηλών ανθρακούχων εκπομπών, δέσμευσης και χρήσης διοξειδίου του άνθρακα (CCU), δέσμευσης, μεταφοράς και αποθήκευσης διοξειδίου του άνθρακα σε γεωλογικούς σχηματισμούς (CCS), ανανεώσιμης ενέργειας και αποθήκευσης της ενέργειας, κατά τρόπο που να συμβάλλει στον μετριασμό της κλιματικής αλλαγής.
Στο πλαίσιο αυτό, θα πρέπει να δοθεί ιδιαίτερη προσοχή σε έργα στους τομείς του ΜΣΠΑ.
Για να τηρηθεί η αναλογία της δωρεάν κατανομής δικαιωμάτων που διατίθενται στους τομείς εκτός CBAM, το τελικό ποσό που πρέπει να αφαιρεθεί από τη δωρεάν κατανομή δικαιωμάτων και να διατεθεί στο πλαίσιο του Ταμείου Καινοτομίας θα πρέπει να υπολογίζεται βάσει της αναλογίας που αντιπροσωπεύει η ζήτηση CBAM σε σχέση με τις ανάγκες δωρεάν κατανομής δικαιωμάτων όλων των τομέων που λαμβάνουν δωρεάν κατανομή δικαιωμάτων.
(47)
Προκειμένου να μετριαστούν οι δυνητικοί κίνδυνοι διαρροής άνθρακα που σχετίζονται με εμπορεύματα που υπόκεινται στον ΜΣΠΑ και παράγονται στην Ένωση για εξαγωγή σε τρίτες χώρες που δεν εφαρμόζουν το ΣΕΔΕ της ΕΕ ή παρόμοιο μηχανισμό τιμολόγησης των ανθρακούχων εκπομπών, θα πρέπει να διενεργηθεί αξιολόγηση πριν από το τέλος της μεταβατικής περιόδου δυνάμει του κανονισμού (ΕΕ) 2023/956.
Όταν η εν λόγω αξιολόγηση καταλήγει στο συμπέρασμα ότι υπάρχει τέτοιος κίνδυνος διαρροής άνθρακα, η Επιτροπή θα πρέπει, κατά περίπτωση, να υποβάλει νομοθετική πρόταση για την αντιμετώπιση του εν λόγω κινδύνου διαρροής άνθρακα κατά τρόπο που να συμμορφώνεται με τους κανόνες του Παγκόσμιου Οργανισμού Εμπορίου.
Επιπλέον, τα κράτη μέλη θα πρέπει να έχουν τη δυνατότητα να χρησιμοποιούν τα έσοδα από πλειστηριασμούς για την αντιμετώπιση τυχόν υπολειπόμενου κινδύνου διαρροής άνθρακα στους τομείς του ΜΣΠΑ και σύμφωνα με τους κανόνες για τις κρατικές ενισχύσεις.
Όταν τα δικαιώματα που προέρχονται από μείωση της δωρεάν κατανομής κατ’ εφαρμογή των κανόνων αιρεσιμότητας δεν χρησιμοποιούνται πλήρως για την εξαίρεση των εγκαταστάσεων με τη χαμηλότερη ένταση εκπομπών αερίων του θερμοκηπίου από τη διατομεακή διόρθωση, το 50 % των εν λόγω υπολειπόμενων δικαιωμάτων θα πρέπει να προστίθεται στο Ταμείο Καινοτομίας.
Το υπόλοιπο 50 % θα πρέπει να τίθεται σε πλειστηριασμό εξ ονόματος των κρατών μελών και τα κράτη μέλη θα πρέπει να είναι σε θέση να χρησιμοποιούν τα έσοδα από τον εν λόγω πλειστηριασμό για την αντιμετώπιση τυχόν υπολειπόμενου κινδύνου διαρροής άνθρακα στους τομείς ΜΣΠΑ.
(48)
Προκειμένου να αντικατοπτρίζεται καλύτερα η τεχνολογική πρόοδος, εξασφαλίζοντας παράλληλα κίνητρα μείωσης των εκπομπών και επιβραβεύοντας κατάλληλα την καινοτομία, η ελάχιστη προσαρμογή των τιμών των δεικτών αναφοράς θα πρέπει να αυξηθεί από 0,2 % σε 0,3 % ετησίως, και η μέγιστη προσαρμογή θα πρέπει να αυξηθεί από 1,6 % σε 2,5 % ετησίως.
Για την περίοδο από το 2026 έως το 2030, οι τιμές των δεικτών αναφοράς θα πρέπει συνεπώς να προσαρμόζονται εντός εύρους 6 % έως 50 % σε σύγκριση με την τιμή που ίσχυε κατά την περίοδο από το 2013 έως το 2020.
Προκειμένου να εξασφαλιστεί προβλεψιμότητα για τις εγκαταστάσεις, η Επιτροπή θα πρέπει να εκδώσει εκτελεστικές πράξεις για τον καθορισμό των αναθεωρημένων τιμών δεικτών αναφοράς για τη δωρεάν κατανομή το συντομότερο δυνατόν πριν από την έναρξη της περιόδου από το 2026 έως το 2030.
(49)
Για να δοθούν κίνητρα για νέες ρηξικέλευθες τεχνολογίες στη χαλυβουργία και για να αποφευχθεί η σημαντικά δυσανάλογη μείωση της τιμής του δείκτη αναφοράς και υπό το πρίσμα της ιδιαίτερης κατάστασης της χαλυβουργίας, όπως η υψηλή ένταση εκπομπών και η διάρθρωση της διεθνούς και ενωσιακής αγοράς, είναι αναγκαίο να εξαιρεθούν από τον υπολογισμό της τιμής του δείκτη αναφοράς θερμού μετάλλου για την περίοδο από το 2026 έως το 2030 οι εγκαταστάσεις που λειτουργούσαν κατά την περίοδο αναφοράς από το 2021 έως το 2022 και οι οποίες διαφορετικά θα περιλαμβάνονταν στον εν λόγω υπολογισμό λόγω της επανεξέτασης του ορισμού του δείκτη αναφοράς προϊόντος για το θερμό μέταλλο.
(50)
Για να ανταμείβονται οι χώρες με τις καλύτερες επιδόσεις και η καινοτομία, οι εγκαταστάσεις των οποίων τα επίπεδα εκπομπών αερίων θερμοκηπίου είναι χαμηλότερα από τον μέσο όρο του 10 % των αποδοτικότερων εγκαταστάσεων βάσει ενός δεδομένου δείκτη αναφοράς θα πρέπει να εξαιρούνται από την εφαρμογή του διατομεακού διορθωτικού συντελεστή.
Τα δικαιώματα που δεν κατανέμονται λόγω μείωσης της δωρεάν κατανομής κατ’ εφαρμογή των κανόνων αιρεσιμότητας θα πρέπει να χρησιμοποιούνται για την κάλυψη του ελλείμματος στη μείωση της δωρεάν κατανομής που προκύπτει από τον αποκλεισμό των φορέων με τις βέλτιστες επιδόσεις από την εφαρμογή του διατομεακού διορθωτικού συντελεστή.
(51)
Προκειμένου να επιταχυνθεί η απαλλαγή της οικονομίας από τις ανθρακούχες εκπομπές, με παράλληλη ενίσχυση της βιομηχανικής ανταγωνιστικότητας της Ένωσης, θα πρέπει να διατεθούν στο Ταμείο Καινοτομίας επιπλέον 20 εκατομμύρια δικαιώματα από την ποσότητα που θα μπορούσε διαφορετικά να κατανεμηθεί δωρεάν και επιπλέον 5 εκατομμύρια δικαιώματα από την ποσότητα που θα μπορούσε διαφορετικά να τεθεί σε πλειστηριασμό.
Κατά την επανεξέταση του χρόνου και της αλληλουχίας των πλειστηριασμών για το Ταμείο Καινοτομίας που συστάθηκε με τον κανονισμό (ΕΕ) αριθ.
1031/2010 της Επιτροπής (17) ενόψει των αλλαγών που εισάγονται με την παρούσα οδηγία, η Επιτροπή θα πρέπει να εξετάσει το ενδεχόμενο να διαθέσει μεγαλύτερα ποσά πόρων κατά τα πρώτα έτη εφαρμογής της αναθεωρημένης οδηγίας 2003/87/ΕΚ, ώστε να ενισχυθεί η απαλλαγή των σχετικών τομέων από τις ανθρακούχες εκπομπές.
(17) Κανονισμός (ΕΕ) αριθ.
1031/2010 της Επιτροπής, της 12ης Νοεμβρίου 2010, για τον χρόνο διεξαγωγής, τη διαχείριση και τις λοιπές πτυχές των πλειστηριασμών δικαιωμάτων εκπομπής αερίων θερμοκηπίου κατ’ εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας (ΕΕ L 302 της 18.11.2010, σ.
1).